Diari Oficial de la Generalitat Valenciana


Sumari del DOGV 6863, del 17-09-2012 (2012/8554)

ORDE 5/2012, de 14 de setembre, de la Conselleria d'Hisenda i Administració Pública, per la qual es dicten les normes per a l'elaboració del pressupost de la Generalitat per a l'exercici 2013.
------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/09/14/5/dof/vci/html**

### Dades del document

Número de DOGV
:   6863

Data del DOGV
:   17-09-2012

Secció del DOGV
:   I. DISPOSICIONS GENERALS

Número del document
:   2012/8554


Data del document
:   14-09-2012

Organisme emissor
:   Conselleria d'Hisenda i Administració Pública

Tipus de document
:   Ordre

Descriptors 

:   * Conselleria d'Hisenda i Administració Pública
    * legislació
    * elaboració del pressupost
    * pressupost

ORDE 5/2012, de 14 de setembre, de la Conselleria d'Hisenda i Administració Pública, per la qual es dicten les normes per a l'elaboració del pressupost de la Generalitat per a l'exercici 2013. [2012/8554]
PREÀMBUL
De conformitat amb el que establixen els apartats c) i e) de l'article 28 de la Llei 5/1983, de 30 de desembre, de Govern Valencià, correspon als consellers, com a membres del Govern i caps de departament, preparar i presentar al Govern els avantprojectes de lleis de les matèries pròpies del seu departament, així com exercir la potestat reglamentària en les matèries pròpies de la seua conselleria, en forma d'ordes de la conselleria.
L'article 5 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria d'Hisenda i Administració Pública les competències en matèria d'hisenda.
L'article 23 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny 1991, establix que l'estructura del pressupost de la Generalitat, sense perjuí de les seues peculiaritats, s'ajustarà a la normativa que, amb caràcter general, s'aplique al sector públic estatal, corresponent al conseller amb competències en l'àrea d'hisenda adoptar les mesures pertinents a este efecte.
Igualment l'article 24 del Text Refós de la Llei d'Hisenda Pública de la Generalitat Valenciana regula les normes que la conselleria competent en l'àrea d'hisenda haurà de tindre en compte en l'elaboració del pressupost de la Generalitat.
La reforma de l'article 135 de la Constitució Espanyola ha elevat a rang constitucional el principi d'estabilitat pressupostària, junt amb el de sostenibilitat financera, principis que han sigut desplegats en la Llei Orgànica 2/2012, de 27 d'abril, l'article 27 d'esta obliga les comunitats autònomes a remetre, abans de l'1 d'octubre de cada any, al Ministeri d'Hisenda i Administracions Públiques, la informació sobre les línies fonamentals que contindran els seus pressupostos.
La dificultat que presenta l'elaboració dels pressupostos per a 2013 és fer compatible, a curt termini, l'impuls per reactivar l'economia i la recuperació econòmica amb la necessitat de continuar la senda de consolidació fiscal derivada dels compromisos adquirits en el si del Consell de Política Fiscal i Financera amb el Govern d'Espanya i de la Unió Europea.
D'altra banda, per a complir les exigències que es deriven del principi de transparència arreplegat en l'article 8 de la Llei Orgànica 2/2012, esta orde inclou la informació a remetre per fundacions i consorcis, encara que no estiguen participades majoritàriament per la Comunitat, d'acord amb el sistema europeu de compte nacional i regionals, aprovat pel Reglament (CE) 2223/96 del Consell, de 25 de juny.
En conseqüència, fent ús de les facultats que em conferix l'article 28 de la Llei 5/1983, de 30 de desembre, de Govern Valencià, i les establides en el Decret Legislatiu de 26 de juny de 1991, que aprova el text refós de la Llei d'Hisenda Pública de la Generalitat, en els articles 23 i 24,
DECRETE
1. Àmbit d'aplicació i unitat de pressupostació
1.1. Les normes contingudes en esta orde s'han d'aplicar:
a) A l'Administració de la Generalitat.
b) A les entitats autònomes i altres organismes públics de la Generalitat
c) A les empreses de la Generalitat compreses en l'article 5.2 del Text Refós de la Llei d'Hisenda Pública de la Generalitat.
1.2. Així mateix, s'inclouen aquelles fundacions i consorcis classificats com a sector públic autonòmic, d'acord amb el sistema europeu de comptes segons l'inventari d'ens de la Comunitat Valenciana, encara que no estiguen participades majoritàriament per la comunitat autònoma.
1.3. Unitat de pressupostació
El pressupost s'elaborarà tenint com a unitat de compte l'euro.
2. Òrgans participants en el procés d'elaboració del pressupost de la Generalitat i tramitació de l'avantprojecte
2.1. Són òrgans participants en el procés d'elaboració del pressupost de la Generalitat per a 2013:
2.1.1. La Comissió Delegada del Consell d'Hisenda i Pressupostos, en els termes que establix el Decret 80/2011, d'1 de juliol.
2.1.2. La Secretaria Autonòmica d'Hisenda i Pressupostos que, en el marc de les competències assignades a esta en matèria de pressupostos, articula la seua participació en el procés a través dels òrgans següent:
a) La Direcció General de Tributs, que elaborarà, la informació necessària que permeta quantificar els capítols I, II, III i V del pressupost d'ingressos i els beneficis fiscals.
b) La Direcció General de Projectes i Fons Europeus quantificarà els fons estructurals de l'anualitat corresponent als programes operatius FEDER, FSE i qualsevol altra forma d'intervenció comunitària finançada amb fons estructurals del nou període de programació 2007-2013, inclosos els programes operatius aprovats dins de l'objectiu de la cohesió territorial europea, i s'exclouen els fons de tipus sectorial la competència dels quals no corresponga a esta Conselleria. Així mateix, vetlarà per la correcta consignació de les aplicacions pressupostàries corresponents a tots estos.
Així mateix, competix a la Direcció General de Projectes i Fons Europeus la consignació dels Fons de Compensació Interterritorial.
Estes quantificacions s'hauran de remetre a la Direcció General de Pressupostos abans de 24 de setembre, i desglossar, a nivell d'assumpte d'ingrés com de línia de subvenció o projecte de gasto, l'import corresponent a l'ingrés i al gasto elegible
c) La Direcció General de Pressupostos que té assignades les funcions de desenrotllament i coordinació de totes les actuacions dirigides a l'elaboració del pressupost, en el marc i amb l'abast de les previsions d'esta orde.
A este efecte serà competent per a:
- L'elaboració del marc pressupostari plurianual (2013/2015), en el qual es desenrotllarà l'anualitat 2013, ajustat a l'objectiu d'estabilitat fixat per a la Comunitat per als tres exercicis.
- L'obtenció, anàlisi i agregació, si és el cas, de les dades, els antecedents, els informes i les estadístiques necessaris per a l'elaboració dels estats de gastos i ingressos pressupostaris, amb este fi sol·licitarà la informació necessària als distints centres gestors.
- L'elaboració de l'avantprojecte de llei de pressupostos, tenint en compte les propostes formulades pels distints centres gestors, les orientacions de política econòmica i les prioritats establides, dins de l'objectiu d'estabilitat pressupostària i ajustat al límit de gasto no financer.
2.1.3. La Secretaria Autonòmica del Sector Públic Empresarial, en el marc de les competències assignades a esta, en el Decret llei 1/2011, de 30 de setembre, del Consell, de Mesures Urgents de Règim Econòmic- Financer del Sector Públic Empresarial i Fundacional i en el Decret 83/2012, d'1 de juny, del Consell, que aprova el Reglament de la Corporació Pública Empresarial i es desenrotlla l'esmentat Decret llei.
2.1.4. La Direcció General de Recursos Humans, que informarà la Direcció General de Pressupostos dels canvis d'adscripció orgànica i funcional que s'han de tindre en compte en la confecció del capítol I del pressupost de gastos per a l'exercici 2013.
2.1.5 Els òrgans superiors de la Generalitat i les conselleries elaboraran les propostes ajustades a les lleis que s'apliquen, als acords i directrius aprovats pel Consell i a les normes i als criteris que s'assenyalen en esta disposició. Les propostes esmentades contindran:
- Modificacions de l'articulat del projecte de llei de pressupostos.
- Modificacions dels servicis pressupostaris, programes pressupostaris, línies de subvenció, projectes d'inversió i, en general, d'assumptes pressupostaris.
- Escenari plurianual (2013-2015) dels compromisos de gasto continguts en cada programa pressupostari.
- Previsió de l'impacte en el gasto corrent anual dels projectes d'inversió nous, a partir del moment que entren en funcionament. El gasto corrent previst per a 2013, s'entendrà inclòs en l'avantprojecte de pressupost.
- Avantprojecte de l'estat de gastos del seu pressupost.
- Les previsions dels ingressos afectes als programes per estos desenrotllats.
- Els avantprojectes dels estats de recursos i dotacions de les entitats autònomes adscrites a estes, i es formarà un sol pressupost per a cada entitat que comprendrà totes les actuacions, les operacions i els servicis que s'hagen de realitzar en virtut de les funcions que tinguen assignades, i es mantindrà la coherència de les transferències reflectides en els estats de gastos de les conselleries i els estats d'ingressos de les entitats en el cas dels gastos afectes al finançament comunitari, s'entendran com a ingressos previstos els que es deriven de les propostes formalment presentades.
2.1.6. Les societats mercantils, entitats de dret públic de la Generalitat i les entitats del sector públic autonòmic fundacional elaboraran els seus estats de recursos i dotacions, així com els pressupostos d'explotació i de capital, ajustats al que establixen les normes que les regulen. En el cas dels gastos afectes al finançament comunitari, s'entendrà com a ingressos previstos els que es deriven de les propostes formalment presentades. Hauran de realitzar també la previsió de l'impacte en el gasto corrent anual dels projectes d'inversió nous, a partir del moment que entren en funcionament. El gasto corrent previst per a 2013 s'haurà d'establir en l'avantprojecte de pressupost. La remissió dels avantprojectes corresponents s'efectuarà a través de les subsecretaries de les conselleries a què estiguen adscrits. Tot això, sense perjuí de les funcions de coordinació i control assignades a la conselleria competent en matèria d'economia, i, si és el cas, de les instruccions d'obligat compliment dictades per la mateixa.
3. Procés d'elaboració
3.1. La Direcció General de Pressupostos examinarà, en coordinació amb els altres òrgans competents en l'elaboració del pressupost, la documentació pressupostària rebuda, als efectes d'ajustar els crèdits al que establix esta orde i la resta de la normativa aplicable, tenint en compte les línies bàsiques determinades per la Comissió Delegada del Consell d'Hisenda i Pressupostos i el marc pressupostari, tot això a fi de racionalitzar el gasto públic i complir els objectius individuals d'estabilitat.
3.2. La Conselleria d'Hisenda i Administració Pública, basant-se en els resultats de l'examen i els ajustos previstos en els apartats anteriors, i tenint en compte el que s'ha especificat en l'article 24 del text refós de la Llei d'Hisenda Pública de la Generalitat, remetrà al Consell el corresponent Avantprojecte de Llei de Pressupostos de la Generalitat per a l'exercici 2013, el qual, una vegada aprovat, serà elevat a les Corts en el termini assenyalat en l'article 55, apartat quatre, de l'Estatut, i en l'article 25 del text refós de la Llei d'Hisenda Pública de la Generalitat.
4. Estructura dels pressupostos de la Generalitat
4.1. Estructura general del pressupost d'ingressos.
El pressupost d'ingressos de l'administració de la Generalitat i dels organismes públics per a 2013 s'estructura d'acord amb la classificació econòmica que s'adjunta com a annex I.
4.2. Estructura general del pressupost de gastos.
El pressupost de gastos de la Generalitat i dels organismes públics per a 2013 s'estructura d'acord amb els criteris següents:
a) Ordenació per naturalesa econòmica, d'acord amb la classificació que s'adjunta com a annex I.
b) Distribució orgànica per seccions i organismes adscrits a estes. Annex III.
c) Ordenació funcional dels programes pressupostaris d'acord amb la classificació de grups, funcions i subfuncions vigent. Annex IV.
d) Màxima territorialització possible dels crèdits de gastos pressupostats. Annex V.
4.3. Estructures específiques.
Els pressupostos d'ingressos i gastos de les entitats autònomes de caràcter mercantil, industrial, financer o anàleg, les societats mercantils de la Generalitat, les entitats de dret públic i les entitats del sector públic autonòmic fundacional, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que se'ls aplique.
5. Documentació per a l'elaboració del pressupost de la Generalitat
5.1. Els òrgans competents per a l'elaboració dels pressupostos per a l'any 2013 formularan les seues propostes a través de quatre documents:
a) Presentació de la proposta d'avantprojecte de pressupost:
Consistix en un document en què es raonen sintèticament els objectius i les mesures que servixen de suport a les propostes pressupostàries que formule el departament, al nivell de Conselleria, entitats autònomes i empreses. En particular, l'adaptació als objectius generals de contenció i racionalització del gasto públic, així com, si és el cas, de la política d'ingressos de gestió departamental que s'hi propose. El seu contingut podrà ser utilitzat en l'elaboració de la memòria i de l'informe economicofinancer.
El document es remetrà per correu electrònic a l'adreça nspsbfsiizpb@cun.io amb la referència «Presentació de la proposta d'avantprojecte de pressupostos». La Direcció General de Pressupostos confirmarà la recepció pel mateix mitjà a l'adreça remitent.
b) Propostes relatives a l'articulat de l'avantprojecte de llei de pressupostos:
Consistix en un document en què s'especifiquen les propostes corresponents degudament fonamentades, i acompanyades del corresponent informe de l'Àrea Jurídica, i el seu procediment serà el mateix que en l'apartat anterior.
c) Propostes puntuals i observacions:
La formulació de preguntes i observacions de caràcter puntual es remetran per correu electrònic a l'adreça mencionada en el punt a).
d) Imports pressupostaris de gastos i ingressos:
Els imports pressupostaris de gastos i ingressos es registraran en el mòdul NEPAL, per mitjà del qual s'obtindran totes les magnituds monetàries dels pressupostos i el conjunt de fitxes pressupostàries (FP) corresponents a l'estructura dels pressupostos de gastos per programes.
En el mòdul NEPAL l'import s'atribuïx a un compte pressupostari que resulta de la combinació de valors independents entre si. Per a poder registrar un import, la combinació de valors corresponent haurà de ser creada prèviament, i s'emplenaran els segments que la conformen. Estos segments identifiquen:
- Entitat: per mitjà del qual es diferencia l'administració de la Generalitat, les entitats autònomes, les entitats de dret públic i les societats mercantils de la Generalitat.
- Orgànica: per mitjà del qual es diferencien els nivells jeràrquics de l'organització (secció, servici).
- Econòmica: per mitjà del qual es diferencien els crèdits d'ingressos i gastos per naturalesa. En els gastos s'introduiran dades a nivell de concepte, amb els dos últims dígits 00, i en ingressos a nivell de subconcepte.
- Funcional: per mitjà del qual es diferencien els programes pressupostaris en què es formulen crèdits de gastos o d'ingressos de gestió departamental (programa de cinc xifres).
- Assumpte: per mitjà d'este segment s'identifica el gasto, en el capítol VI amb el subprojecte d'inversió, en els capítols IV i VII amb les línies de subvenció, i el capítol VIII amb els projectes financers, i es podran utilitzar, o no, per a qualsevol altre capítol. Per als capítols IV, VI, VII i VIII este segment és de compliment obligatori. En ingressos s'identificaran els assumptes en el cas de finançament afectat, i es podrà utilitzar l'assumpte codificat com a «NA» en la resta.
- Territori: correspon al reflex de l'impacte territorial atribuïble a l'import pressupostat.
Les fitxes pressupostàries que s'obtindran de l'explotació del mòdul NEPAL hauran de ser les següents (annex VI):
FP1. Fitxa resum de recursos financers del programa. S'hi reflectirà el cost financer previst del programa per capítols de gasto per a l'exercici pressupostari de 2013, així com el detall de les transferències internes a entitats autònomes i empreses de la Generalitat.
FP2. Desagregació dels capítols de gasto de cada programa, detallada per conceptes econòmics.
FP3. Fitxa descriptiva dels ingressos afectes al programa. S'hi detallaran els ingressos inherents a l'execució del programa, i s'expressarà, en el cas de les subvencions, l'organisme o l'entitat que transferix els fons. Així mateix, contindrà la descripció de l'aplicació en gastos per al compliment de la finalitat a què van destinats.
FP4. Fitxa d'objectius bàsics i principals línies d'actuació necessàries per a aconseguir cada objectiu. Expressarà amb brevetat i precisió la naturalesa i dimensió del problema sobre el qual s'actua, els objectius que es perseguixen i les principals línies d'actuació que es propose dur a terme el corresponent centre gestor.
Les línies d'actuació es relacionaran amb l'objectiu bàsic quantificat i este, al seu torn, amb la problemàtica sobre la qual es pretén actuar, a través del desglossament que es reflectix en la fitxa.
FP6. Fitxa de projectes d'inversió. Arreplegarà, per a cada un dels programes, la relació dels projectes (basada en la tipologia d'inversions arreplegada en l'annex VII) i els subprojectes d'inversió que es preveu executar, amb indicació de la denominació, l'import, el total d'aportació pròpia i aliena, l'estat d'execució i el pla plurianual d'inversió. Tots els subprojectes faran obligatòriament referència a la seua localització territorial, com a mínim a nivell comarcal i excepcionalment a nivell provincial quan l'àmbit d'aplicació de la inversió ho requerisca. A continuació, es concretarà l'import i l'origen del finançament extern referit a cada un dels projectes previstos en l'exercici pressupostari de 2013.
Els projectes ja contractats hauran de reflectir els gastos plurianuals compromesos per a cada un dels exercicis.
Amb caràcter obligatori, per als projectes d'inversió que requerisquen dotacions pressupostàries de gasto corrent per a l'efectiva posada en marxa, es farà constar la valoració anual dels gastos corrents i de capital necessaris per a l'obertura del servici, i s'indicarà, en tot cas, la data prevista de posada en marxa, la distribució entre els distints capítols de gasto, el volum de gasto consolidable i la quantificació del gasto quan en l'exercici de posada en marxa es preste el servici per període inferior a l'any.
FP7. Fitxa de transferències. Expressarà, per a cada una de les actuacions de subvenció o transferència dels capítols quatre i set del pressupost de gastos, l'import assignat a l'acció, la naturalesa dels beneficiaris previstos, així com una breu descripció de les seues característiques, la normativa reguladora a què està sotmesa, les finalitats que perseguix i els imports de fons propis i, si és el cas, els fons finalistes i l'aportació condicionada, i es detallaran les quanties i l'origen d'estos fons, així com els compromisos plurianuals.
FP8. Fitxa memòria de les operacions financeres. Contindrà la denominació, la descripció, la finalitat i les característiques de cada una de les operacions financeres previstes en el programa (els imports previstos, els terminis d'amortització i els imports corresponents, el tipus d'interés i els beneficiaris previstos), així com la documentació i normativa que la sustenta.
RP1. Fitxa resum de programes i capítols. Arreplega, per a cada secció o entitat autònoma, la relació de programes gestionats i el seu cost previst per capítols.
5.2. Les empreses públiques que figuren en l'annex III amb l'epígraf «Comptabilitat empresarial» emplenaran les fitxes següents, el model de les quals està arreplegat en l'annex VIII d'esta orde:
- Fitxa d'estat de recursos i dotacions. Els seus apartats arrepleguen les estimacions i les avaluacions de necessitat per a l'exercici que es pressuposta, tant d'explotació com d'inversió i finançament, expressats en milers d'euros i ordenats segons la seua naturalesa econòmica. L'apartat «Variació del fons de maniobra», arreplegarà la diferència, positiva o negativa, entre el volum d'aplicacions i dels recursos per al seu finançament.
- Fitxa de balanç. Arreplega la informació sobre la situació de l'empresa. El seu emplenament s'adaptarà a les normes del vigent Pla General de Comptabilitat, i s'arreplegarà, amb la deguda separació, l'actiu, el passiu i el patrimoni net de l'empresa, per a l'exercici que es pressuposta i per a l'exercici actual.
- Fitxa de pèrdues i guanys. Arreplega el resultat previst per l'empresa per a l'exercici que es pressuposta i per a l'exercici actual. El seu emplenament s'adaptarà a les normes del vigent Pla General de Comptabilitat.
- Fitxa de pressupost d'ingressos i gastos. Resum per capítols pressupostaris de les dades financeres del balanç i del compte de pèrdues i guanys.
- Fitxa d'objectius. Té com a finalitat arreplegar totes les dades necessàries per a emmarcar i definir el programa d'actuació de l'empresa durant l'exercici que es pressuposta.
Consta de quatre parts diferenciades:
A. Objectius estratègics. S'indicaran de la manera més explícita possible els objectius a mitjà i a llarg termini que resumisquen la projecció de l'empresa i marquen la seua estratègia d'actuació.
B. Objectius bàsics quantificats. Els objectius perseguits per al pressupost de 2013 es concretaran per mitjà de magnituds quantificables que permeten al gestor i als òrgans de control intern o extern avaluar-ne l'eficàcia.
Principals línies d'actuació per a aconseguir l'objectiu: s'indicaran a continuació de cada un dels objectius bàsics quantificats.
C. Llocs de treball a crear: a fi de mesurar l'eventual aportació en la creació d'ocupació, s'arreplega en este apartat l'estat de la plantilla en els diferents moments del temps que es marquen.
D. Observacions: s'emplenaran per a ampliar o aclarir la informació facilitada en els apartats anteriors.
5.3. Addicionalment la Conselleria de Sanitat aportaran els informes següents:
AP1. FARMÀCIA
Estudi econòmic que inclourà una estimació de la quantitat de receptes dispensades i el seu cost unitari de 2013, basant-se en els exercicis de 2007 a 2012. Esta estimació distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius. Així com una distribució territorial de les receptes i el gasto dispensat.
AP2. COST DELS SERVICIS CONCERTATS
Estudi econòmic que estime el cost dels servicis concertats per centre, la quantitat de persones i actes d'atenció concertada efectuats i el seu cost unitari durant 2012 i la previsió per a l'exercici 2013.
AP3. EFECTIUS I COST DE PERSONAL
S'arreplegarà, per a cada centre gestor i programa, la quantitat d'efectius de personal i el seu cost, segons la relació jurídica, el grup i, si és el cas, el nivell; i es distingiran els efectius reals existents en el moment de la projecció de nòmina efectuada en el mes de juny de l'exercici de 2012, així com la totalitat dels gastos ordinaris de funcionament amb el detall de conceptes de gasto.
6. Terminis i criteris per a l'elaboració de la documentació
Els distints òrgans competents remetran a la Direcció General de Pressupostos la documentació corresponent amb anterioritat al 24 de setembre. Les entitats autònomes, les empreses de la Generalitat, i la resta del sector públic autonòmic remetran, en el termini establit, la informació a través de les conselleries a què estiguen adscrites. A este efecte, les conselleries adoptaran les mesures oportunes per a la recepció de la documentació en el temps i forma fixats en esta orde.
7. Criteris per a la formulació de propostes
Els criteris a tindre en compte per a l'elaboració del document pressupostari seran els següents:
a) Optimització del nombre de programes pressupostaris.
b) Contenció i racionalització del gasto públic.
c) El capítol I «Gastos de personal» prendrà com a referència el cost anual estimat dels llocs adscrits a cada programa pressupostari a data 30 de juny de 2012.
d) El capítol II «Gastos de funcionament» quantificarà les projeccions efectuades en compliment de l'article 2 de l'Orde de 22 de març de 2005, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat, i els compromisos documentats amb acord de Consell.
e) En els capítols IV, VI, VII i VIII de gastos s'hauran d'incloure:
- L'aportació de la Generalitat als gastos de funcionament o d'explotació de les entitats autònomes, les empreses de la Generalitat i la resta del sector públic als quals s'aplicaran els mateixos criteris establits anteriorment d'este epígraf.
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.
- Línies i projectes d'inversió o financers cofinançats amb recursos procedents de la Unió Europea.
- Línies de subvenció de caràcter permanent que es deriven de l'aplicació de normes amb rang de llei.
- Compromisos documentats amb acords de Consell.
- Compromisos ferms adquirits a càrrec d'exercicis futurs.
Disposicions finals
Primera
S'autoritza la Direcció General de Pressupostos per a dictar totes les instruccions que considere necessàries per a l'aplicació d'esta orde.
Tot aixó, sense perjuí que, en l'ambit de les empreses públiques i les fundacions del sector públic de la Generalitat, definides en les apartats 2 i 3 de l'article 2 del Decret llei 1/2011, de 30 de setembre, del Consell, de Mesures Urgents de Règim Econòmic Financer del Sector Públic Empresarial i Fundacional, la Secretaria Autonòmica del Sector Públic Empresarial puga dictar quantes instruccions complementaries considere.
Segona
La relació de persones juridicopúbliques arreplegada en l'annex III té caràcter indicatiu. En este sentit les diferents conselleries seran responsables de remetre tant els avantprojectes de pressupostos corresponents a les entitats autònomes, les empreses, les fundacions i consorcis que amb data de la publicació d'esta orde estigueren en funcionament, com la d'aquelles la posada en marxa de les quals estiguera prevista amb antelació a l'1 de gener de 2013.
Tot això, sense detriment de les necessàries actuacions que pugen derivar-se del que establix el Pla de Racionalització i Reestructuració del Sector Públic Empresarial i Fundacional de la Generalitat.
Tercera
Esta orde entrarà en vigor l'endemà de publicar-se en el Diari Oficial de la Comunitat Valenciana.
València, 14 de setembre de 2012
El conseller d'Hisenda i Administració Pública,
JOSÉ MANUEL VELA BARGUES


Còpia Permalink ELI